Kunsill tal-MFA: Diskussi l-aħħar żviluppi rigward kif l-MFA qed titratta l-pandemija tal-Covid-19 fl-istrutturi tagħha Wara li l-president tal-MFA, Bjorn Vassallo, beda l-laqgħa tal-Kunsill tal-MFA, billi feraħ bis-sħiħ lit-team nazzjonali tan-nisa tar-rebħa kbira ta' 4-0 li kiseb barra minn darna kontra Georgia, il-kumplament tal-laqgħa żvolġa b'mod konsiderevoli fuq l-aħħar żviluppi rigward kif l-MFA qed titratta l-pandemija tal-Covid-19 fl-istrutturi tagħha. Huwa beda biex ġie stipulat li fil-Kampjonat Premier għandu jkun hemm minimu ta' tliet goalkeepers fl-iskwadra, bi tnejn jistgħu jilagħbu, filwaqt li fin-National Amateur League għandu jkun hemm minimu ta' żewġ goalkeepers fl-iskwadra u wieħed jista' jilgħab. Tħabbar ukoll li fil-Kampjonat Premier kif ukoll fiċ-Challenge League, fil-każ fejn club ikollu minn tal-inqas 10 players fi kwarantina mandatorja fl-istses ħin, l-MFA tkun qed terġa' tirrevedi l-fixtures sa minn tal-inqas 12-il jum wara l-ġurnata li fiha minn tal-inqas 16-il player mill-iskwadra konċernata jkunu eleġibbli biex jirritornaw fl-azzjoni. Intant, 5% tal-każijiet pożittivi irrapurtati kienu nisa waqt li l-95% l-oħra kienu rġiel. Għall-konfini ta' aktar statistika, 6% tal-każijiet rappurtati kienu uffiċjali tal-clubs, 6% oħra kienu membri tal-istaff u 88% kienu players. Dan sabiex minn total ta' 49 każ pożittiv, tnejn kienu ġejjin mit-timijiet nazzonali, 16-mill-Kampjonat Premier, 13 miċ-Challenge League, 15 minn National Amateur League, tnejn mill-Kampjonat tan-Nisa u wieħed mill-Gozo Football League. Ukoll, 5% tal-ammont ta' players totali li kienu fi kwarantina mandatorja nstabu pożittivi, b'7% kienu ġejjin mill-Kampjonat Premier, 8% miċ-Challenge League u 2% minn National Amateur League. Barra minn hekk sar magħruf ukoll li kienu saru 428 rapid tests mill-MFA bi tmien individwi jew 2% tal-każijiet totali jinstabu pożittivi wara dawn it-testijiet. Persentaġġi oħra wrew biċ-ċar li l-maġġoranza assoluta tal-logħob li kien skedat intlagħab kważi kollu, hekk kif fil-Kampjonat Premier intlagħab 89% tal-logħob, fiċ-Challenge League u fin-National Amateur League ntlagħab 86%, fil-kampjonat tan-nisa ntlagħab 90% waqt li fil-Kampjonat tal-Youths intlagħab il-logħob kollu s'issa u b'hekk ġie reġistrat persentaġġ ta' 100%. Ta' nota huwa l-fatt li waqt l-istess laqgħa tal-Kunsill, tħabbar li se jkun qed jiġi ffirmat Memorandum of Understanding (MoU) bejn l-MFA u l-clubs kollha li jilagħbu fil-Kampjonat Premier u fiċ-Challenge League li se jkunu qed jinkludi aspetti finanzjarji, ippjanar ta' fixtures, rilaxxament ta' players mat-timijiet nazzjonali fil-kategoriji kollha, twaqqif ta' pjattaforma konsultattiva, inċentivi mediċi u regolatorju sportiv. Se jkun qed imexxi dan l-MoU bħala chairman il-president tal-MFA Bjorn Vassallo, bil-membri jkunu Victor Cassar, Stefan Vella, il-coach tat-team nazzjonali Devis Mangia, Ivan Vella u Joe Micallef f'isem il-Youth FA (YFA). Is-segretarju se jkun Kurt Formosa. Bjorn Vassallo fakkar li fis-7 ta' Diċembru li ġej, se jkunu qed jittellgħu l-poloz għall-Gruppi ta' kwalifikazzjoni tat-Tazza tad-Dinja 2022 fil-Qatar, fejn Malta għandha ċ-ċans li tiġi fil-grupp mal-Ingilterra, il-Portugall, il-Kroazja, id-Danimarka, il-Ġermanja jew l-Olanda. Dan filwaqt li pajjiżna jista' jiġi wkoll ma' timijiet ta' bejn wieħed u ieħor tal-istess livell jew ftit ogħla minna, bħalma huma Ċipru, l-Armenja, il-Gżejjer Faroe, l-Estonja, il-Każakstan, il-Litwanja, il-Latvja u Andorra. Intant, tħabbar ukoll li l-Kampjonat Ewropew tal-Futsal ta' Taħt id-19-il sena ġew ikkanċellati, filwaqt li l-kamponati lokali ta' taħt id-19-il sena u anke ta' taħt is-17-sena tal-irġiel kif ukoll tan-nisa li kienu reġgħu ġew skedati għal Marzu li ġej, jistgħu jitħassru. Rigward il-kompetizzjonijiet ta' taħt il-21 sena, li għandhom jibdew f'Marzu, il-poloz se jkunu qed jittellgħu lejn tmiem Jannar.